Document ID: 32014R0354

KOMISSION TÄYTÄNTÖÖNPANOASETUS (EU) N:o 354/2014,
annettu 8 päivänä huhtikuuta 2014,
luonnonmukaisesta tuotannosta ja luonnonmukaisesti tuotettujen tuotteiden merkinnöistä annetun neuvoston asetuksen (EY) N:o 834/2007 soveltamista koskevista yksityiskohtaisista säännöistä luonnonmukaisen tuotannon, merkintöjen ja valvonnan osalta annetun asetuksen (EY) N:o 889/2008 muuttamisesta ja oikaisemisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon luonnonmukaisesta tuotannosta ja luonnonmukaisesti tuotettujen tuotteiden merkinnöistä sekä asetuksen (ETY) N:o 2092/91 kumoamisesta 28 päivänä kesäkuuta 2007 annetun neuvoston asetuksen (EY) N:o 834/2007 (1) ja erityisesti sen 12 artiklan 3 kohdan, 14 artiklan 2 kohdan, 16 artiklan 1 kohdan ja 3 artiklan a alakohdan,
sekä katsoo seuraavaa:
(1)
Asetuksen (EY) N:o 834/2007 III osaston 2 luvussa säädetään maatilatuotantoa koskevista perusvaatimuksista. Kyseisten vaatimusten täytäntöönpanoa koskevat yksityiskohtaiset säännöt on vahvistettu komission asetuksessa (EY) N:o 889/2008 (2).
(2)
Asetuksen (EY) N:o 834/2007 12 artiklassa sallitaan maatilojen tuotantopanosten, kuten lannoitteiden, maanparannusaineiden ja kasvinsuojelutuotteiden käyttö tietyin edellytyksin, jos niiden käyttö luonnonmukaisessa tuotannossa on sallittu. Kyseisen asetuksen 16 artiklan 3 kohdassa säädettyä menettelyä noudattaen jäsenvaltiot ovat toimittaneet muille jäsenvaltioille ja komissiolle asiakirja-aineistot eräiden tuotteiden lisäämiseksi asetuksen (EY) N:o 889/2008 liitteisiin I ja II. Luonnonmukaista tuotantoa koskevaa teknistä neuvontaa antava asiantuntijaryhmä, jäljempänä ’EGTOP’, on tutkinut nämä asiakirja-aineistot.
(3)
EGTOPin suositusten (3) perusteella, joissa todettiin lannoitteiden ja maanparannusaineiden osalta, että biokaasuliete, eläintuotannon sivutuotteena syntyneet hydrolysoidut proteiinit, leonardiitti, kitiini ja sapropeeli ovat luonnonmukaisen tuotannon tavoitteiden ja periaatteiden mukaisia aineita, joten ne olisi sisällytettävä asetuksen (EY) N:o 889/2008 liitteeseen I käytettäväksi tietyin erityisedellytyksin.
(4)
EGTOPin suositusten perusteella tiettyjen asetuksen (EY) N:o 889/2008 liitteessä I lueteltujen aineiden osalta kromin (VI) raja-arvo ”0” olisi korvattava ilmaisulla ”ei havaittavia määriä”.
(5)
Kasvinsuojeluaineiden osalta EGTOP päätteli, että aineet lampaanrasva, laminariini ja alumiinisilikaatti (kaoliini) ovat luonnonmukaisen tuotannon tavoitteiden ja periaatteiden mukaisia. (4) Sen vuoksi kyseiset aineet olisi lisättävä asetuksen (EY) N:o 889/2008 liitteeseen II käytettäviksi tietyin erityisedellytyksin.
(6)
Kasvinsuojeluaineita koskevan horisontaalisen lainsäädännön osalta komission täytäntöönpanoasetuksessa (EU) N:o 540/2011 (5) vahvistettiin unionin luettelo tehoaineista, joka sisältyi aiemmin neuvoston direktiivin 91/414/ETY (6) liitteeseen I, ja luettelo Euroopan parlamentin ja neuvoston asetuksen (EY) N:o 1107/2009 (7) nojalla hyväksytyistä tehoaineista. On aiheellista mukauttaa asetuksen (EY) N:o 889/2008 liite II kyseiseen luetteloon. Erityisesti gelatiini, Derris-, Lonchocarpus- ja Terphrosia -lajeista uutettu rotenoni, diammoniumfosfaatti, kuparioktanoaatti, kaliumalumiinisulfaatti (kaliniitti), kivennäisöljyt ja kaliumpermanganaatti olisi poistettava kyseisestä liitteestä.
(7)
Tehoaineiden osalta lesitiini, Quassia amara -lajista uutettu kvassia ja kalsiumhydroksidi, joiden osalta komissiolle on jo toimitettu hyväksymishakemus asetuksen (EY) N:o 1107/2009 mukaisesti, on tässä vaiheessa asianmukaista säilyttää poikkeuksellisesti asetuksen (EY) N:o 889/2008 liitteessä II olevassa luettelossa kunnes niiden arviointi on saatu päätökseen. Arvioinnin päätelmien perusteella komissio toteuttaa tarvittavat toimet asianomaisten kolmen aineen asetuksen (EY) N:o 889/2008 liitteessä II olevaan luetteloon sisältymisen osalta.
(8)
Kyseisen horisontaalisen lainsäädännön perusteella on myös tarkoituksenmukaista mukauttaa tiettyjen asetuksen (EY) N:o 889/2008 liitteessä II lueteltujen aineiden ja mikro-organismien nimi, kuvaus, koostumusvaatimukset ja käyttöedellytykset erityisesti kasviöljyjen, tuhoeläinten ja tautien biologiseen torjuntaan käytettyjen mikro-organismien, feromonien, kuparin, etyleenin, parafiiniöljyn ja kaliumbikarbonaatin osalta.
(9)
Asetuksen (EY) N:o 889/2008 24 artiklan 2 kohtaa muutettiin komission täytäntöönpanoasetuksella (EU) N:o 505/2012 (8), jotta voitiin saattaa ajan tasalle viittaukset täytäntöönpanoasetuksella (EU) N:o 505/2012 korvatun asetuksen (EY) N:o 889/2008 liitteisiin V ja VI. Asetuksen (EY) N:o 889/2008 24 artiklan 2 kohdan tarkistetussa sanamuodosta oli virheellisesti jätetty pois homeopaattiset tuotteet. Koska kyseiset tuotteet mainittiin kyseisessä säännöksessä ennen täytäntöönpanoasetuksella (EU) N:o 505/2012 tehtyä muutosta, ne olisi palautettava tekstiin.
(10)
Asetuksen (EY) N:o 889/2008 liitteessä V, sellaisena kuin se on muutettuna täytäntöönpanoasetuksella (EU) N:o 505/2012, aikaisemmat toteutuneita määriä koskevat merkinnät ”defluorinoitu monokalsiumfosfaatti” ja ”defluorinoitu dikalsiumfosfaatti” on virheellisesti korvattu yleiskuvauksella ”defluorinoitu fosfaatti”. Defluorinoitu fosfaatti ei kuitenkaan vastaa tuotteita ”defluorinoitu monokalsiumfosfaatti” ja ”defluorinoitu dikalsiumfosfaatti”. Sen vuoksi nämä kaksi tuotetta olisi palautettava asetuksen (EY) N:o 889/2008 liitteeseen V ja defluorinoitu fosfaatti olisi poistettava.
(11)
Komission täytäntöönpanoasetuksessa (EU) N:o 651/2013 (9) poistettiin komission asetuksessa (EY) N:o 1810/2005 (10) myönnetty klinoptiloliitin aiempi hyväksyntä, laajennettiin sen käyttöä rehun lisäaineena koskemaan kaikkia eläinlajeja ja muutettiin sen koodiksi 1g568. Jotta sallittaisiin klinoptiloliitin jatkuva käyttö luonnonmukaisessa tuotannossa, asetuksen (EY) N:o 889/2008 liitettä VI on sen vuoksi tarpeen mukauttaa täytäntöönpanoasetuksen (EU) N:o 651/2013 mukaisesti.
(12)
Sen vuoksi asetusta (EY) N:o 889/2008 olisi muutettava, ja se olisi oikaistava.
(13)
Oikeusvarmuuden vuoksi asetuksen (EY) N:o 889/2008 24 artiklan 2 kohdan ja liitteen V oikaisua olisi sovellettava täytäntöönpanoasetuksen (EU) N:o 505/2012 voimaantulopäivästä.
(14)
Tässä asetuksessa säädetyt toimenpiteet ovat luonnonmukaisen tuotannon sääntelykomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Asetuksen (EY) N:o 889/2008 muuttaminen
Muutetaan asetuksen (EY) N:o 889/2008 liitteet I, II ja VI tämän asetuksen liitteessä olevan 1, 2 ja 4 kohdan mukaisesti.
2 artikla
Asetuksen (EY) N:o 889/2008 oikaiseminen
Oikaistaan asetus (EY) N:o 889/2008 seuraavasti:
1)
Korvataan 24 artiklan 2 kohta seuraavasti:
”2. Kemiallisesti syntetisoitujen allopaattisten eläinlääkkeiden tai antibioottien sijasta on mieluummin käytettävä fytoterapeuttisia tai homeopaattisia tuotteita, hivenaineita ja liitteessä V olevassa 1 osassa ja liitteessä VI olevassa 3 osassa lueteltuja tuotteita edellyttäen, että niillä on todellista terapeuttista vaikutusta eläinlajin kohdalla ja että ne ovat soveltuvia hoidon kannalta.”
2)
Muutetaan liite V tämän asetuksen liitteessä olevan 3 kohdan mukaisesti.
3 artikla
Voimaantulo ja soveltaminen
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Sen 2 artiklaa sovelletaan kuitenkin 16 päivästä kesäkuuta 2012.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä huhtikuuta 2014.

Labels: 3
17
6